Maa- ja metsätalousministeriölle

Maa- ja metsätalousministeriö asetti 17.1.2005 työryhmän ohjaamaan Maankuivatuksen- ja kastelun suunnitteluoppaan laatimista.

Työryhmän tuli työssään ottaa huomioon se, että ojitushankkeet ovat nykyisin useimmiten peruskorjaustöitä, joihin voidaan soveltaa entistä sujuvampaa suunnittelumenettelyä. Oppaassa tulee ottaa huomioon riittävät teknilliset ja ympäristölliset laatuvaatimukset. Oppaaseen tuli tarvittavassa määrin ottaa myös ohjeet kasteluveden käytöstä erityisesti säätösalaojituksen ja kiertovesikastelun osalta. Ohjausryhmän tuli myös mahdollisuuksien mukaan ottaa huomioon 2004 mietintönsä jättäneen vesilakitoimikunnan mietinnön pohjalta laadittavassa hallituksen esityksessä ehdotettavat vesilain mahdolliset muutokset.

Työryhmän tuli tehdä työnsä 31.12.2006 mennessä. Maa- ja metsätalousministeriö muutti kuitenkin vuoden 2006 lopussa työryhmän toimeksiantoa siten, että sen tuli myös pyytää oppaasta lausunnot ja ottaa ne huomioon lopullista mietintöään laatiessaan. Tämän tuli tapahtua 31.5.2007 mennessä.

Työryhmän puheenjohtajana on toiminut yli-insinööri Ilkka Reponen maa- ja metsätalousministeriöstä. Työryhmän jäseniksi kutsuttiin vanhempi hallitussihteeri Maiju Tuominen (vuoden 2007 alusta vanhempi hallitussihteeri Elma Solonen), molemmat maa- ja metsätalousministeriöstä, insinööri Ilkka Närhi Kaakkois-Suomen ympäristökeskuksesta, tutkija Maija Paasonen-Kivekäs Teknillisestä korkeakoulusta, diplomi-insinööri Kari Rantakokko Uudenmaan ympäristökeskuksesta, insinööri Raine Saari Länsi-Suomen ympäristökeskuksesta, rakennusmestari Ari Salmén Lounais-Suomen ympäristökeskuksesta ja vanhempi rakennusmestari Terttu Turunen Pohjois-Pohjanmaan ympäristökeskuksesta.

Työryhmän pysyviksi asiantuntijoiksi ministeriö kutsui maisema-arkkitehti Jukka Jormolan ja yli-insinööri Antti Lehtisen sekä sihteeriksi kehitysinsinööri Heikki Pajulan, joka myös toimi työryhmän sihteerinä, kaikki Suomen ympäristökeskuksesta. Vuoden 2007 alusta ministeriö kutsui työryhmän pysyväksi asiantuntijaksi myös vesiylitarkastaja Ville Keskisarjan maa- ja metsätalousministeriöstä.

Työryhmän kutsumina asiantuntijoina ovat oppaan tekemiseen lisäksi osallistuneet yli-insinööri Raimo K. Nissinen, luonnonhoitopäällikkö Matti Seppälä, Etelä-Pohjanmaan metsäkeskus, toiminnanjohtaja Rauno Peltomaa, Salaojakeskus ry, salaojateknikko Rainer Rosendahl, Österbottens svenska lantbrukssällskap, kehitysinsinööri Lasse Järvenpää, Suomen ympäristökeskus ja suunnittelija Liisa Laitinen, Suomen ympäristökeskus.

Työn tuloksena syntynyt "Maankuivatuksen ja kastelun suunnitteluopas" perustuu työryhmän yksimieliseen kantaan. Vesilain uudistuksen keskeneräisen vaiheen takia ei vesilakityöryhmän mietintöä voitu työssä huomioida, vaan työryhmä esittää, että sen jälkeen, kun esitys vesilain uudistamiseksi on annettu eduskunnalle, opas tarkistetaan ja painetaan vasta sen jälkeen. Siihen asti opas soveltuu käytettäväksi joko sähkö- tai paperiversiona. Aikanaan opas on tarkoitus julkaista Suomen ympäristökeskuksen sarjassa.

Saatuaan työnsä valmiiksi, työryhmä luovuttaa oppaan muotoon laaditun mietintönsä kunnioittavasti maa- ja metsätalousministeriölle.

Helsingissä 30.5.2007

Ilkka Reponen	Ilkka Närhi		Maija Paasonen-Kivekäs

Kari Rantakokko	Raine Saari		Ari Salmén		

Elma Solonen	Terttu Turunen	Heikki Pajula